Saksamaal Baieris Straubingis ei tahtnud üks mees oma eksnaisele alimente maksta ja andis raha panga juures olnud koolipoisile.
Tegemist oli 185 euro suuruse summaga, edastab The Local.
Poiss viis saadud raha hiljem politseisse, selgitades et panga juures oli mees, kes talle selle andis.
«Sa võid selle raha endale jätta,» olevat mees poisi sõnade kohaselt öelnud. Siis oli mees lihtsalt lahkunud.
Koolipoiss viis saadud summa politseijaoskonda, kuna arvas et tegemist on võltsrahaga.
Politsei sõnul oli tegemist õige rahaga ning juhtumiga ei ole seotud midagi kriminaalset.
Politsei andis poisile talle kingitud 185 eurot tagasi.
Uurimine näitas, et 49-aastasel mehel tekkis oma eksnaisega alimentide pärast tüli. Mees oli naisele juba 1000 eurot maksnud ning keeldus maksmast veel 185 eurot.
Mees selgitas politseile, et ta on valmis raha andma ükskõik kellele, aga mitte oma eksnaisele.